《和阗玉》
清代·弘历

和阗昔于阗，出玉素所称。不知何以出，今乃悉情形。

石蕴山含辉，耳食传书生。其实产于水，在石亦浪名。

未治斯为璞，卞和识其精。设云隔石识，怪幻乃不经。

回域定全部，和阗驻我兵。其河人常至，随取皆瑶琼。

驿致贡天阊，瑟若孚胜呈。瑰宝固匪求，方物亦可听。

在彼乃恒有，何关王道贞。璠玙云于鲁，珵珩云于荆。

今何不见出，纪载谁果诚。博物折中理，祛惑期可徵。

永言识颠末，讵贵摛词英。